b'\n_START_ARTICLE_\nUruguayn lippu\n_START_PARAGRAPH_\nUruguayn lippu on Uruguayn tunnus vaakunan, moton ja hymnin ohella. Lippu on otettu k\xc3\xa4ytt\xc3\xb6\xc3\xb6n 1828. Lipussa oleva toukokuun aurinko symboloi Uruguayn itsen\xc3\xa4istymist\xc3\xa4. Yhdeks\xc3\xa4n poikkiraitaa edustaa Uruguayn yhdeks\xc3\xa4\xc3\xa4 maakuntaa._NEWLINE_Uruguayn virallisiin lippuihin kuuluvat my\xc3\xb6s suurimman kansallissankarin ja vapauttajan Jos\xc3\xa9 Artigasin lippu sek\xc3\xa4 Bandera de los Treinta y Tres Orientales, 33 vapauttajan lippu. Molempia lippuja k\xc3\xa4ytet\xc3\xa4\xc3\xa4n kansallisp\xc3\xa4ivin\xc3\xa4, kaikissa julkisissa rakennuksissa sek\xc3\xa4 virastoissa, eli teoriassa Uruguaylla on kolme kansallislippua._NEWLINE_Jokainen Uruguayn kansalainen on kerran velvollinen kansallislippuvalaan, joka pidet\xc3\xa4\xc3\xa4n julkisesti jokaisena itsen\xc3\xa4isyysp\xc3\xa4iv\xc3\xa4n\xc3\xa4 19. kes\xc3\xa4kuuta.\n_START_SECTION_\nHistoria\n_START_PARAGRAPH_\nUruguayn ensimm\xc3\xa4inen lippu oli Arigasin lippu vuonna 1815. Vuoden 1825 kapinan aikana lippuun kirjoitettiin sanat libertad o muerte (suom. vapaus tai kuolema). Uruguayn itsen\xc3\xa4istytty\xc3\xa4 vuonna 1828 luotiin uusi lippu, jossa otettiin mallia Yhdysvaltain lipusta ja v\xc3\xa4rit ja aurinko kopioitiin Argentiinan lipusta, sill\xc3\xa4 Yhdysvallat olivat esikuvana uudelle maalle ja Argentiina oli avustanut sit\xc3\xa4 itsen\xc3\xa4isyystaisteluissa._NEWLINE_Aikaisemmin Uruguayn lipussa oli 19 raitaa (10 valkoista ja 9 sinist\xc3\xa4) ja pelkkien sinisten raitojen m\xc3\xa4\xc3\xa4r\xc3\xa4 edusti maakuntien m\xc3\xa4\xc3\xa4r\xc3\xa4\xc3\xa4, mutta 1830 raitojen lukum\xc3\xa4\xc3\xa4r\xc3\xa4 v\xc3\xa4hennettiin 9:\xc3\xa4\xc3\xa4n siten, ett\xc3\xa4 kaikkien raitojen m\xc3\xa4\xc3\xa4r\xc3\xa4 edustaa maakuntien m\xc3\xa4\xc3\xa4r\xc3\xa4\xc3\xa4 (mukaan lukien sek\xc3\xa4 siniset ett\xc3\xa4 valkoiset raidat).'